Idili Lokuzalwa Kuka Mugabe Lidala Inkulumo Emphakathini
UMnu. Ostallos Gift Siziba uthi kubuhlungu kuye ukubona uMugabe esiba ledili elinje engelani lesimo esibi somnotho welizwe.
HARARE — Uzulu weHarare, uthi akumangalisi ukubona uMongameli Robert Mugabe esiba ledili lokuthakazelela usuku lwakhe lokuzalwa njengaye wonke umuntu okubi yikubamba abantu ngamandla ukuba babhadalele idili leli. Uzulu ukhulume lokhu ngesikhathi uMugabe efikise ngoLwesibili iminyaka engamatshumi ayisitshiyagalolunye lantathu (93). Ekhuluma limsakazo weZBC, uMugabe uthe kayindawo njalo kaboni kulomuntu ongathatha isikhundla sakhe kubandla leZanu PF. Leyinkulumo echothozwe ngabantu abanengi abathi lokhu kutshengisa ukuthi uMugabe kalandaba lenhlupho zikazulu. Osakhulayo uFarai Chimhete wasemzini weSouthlea Park uthi kulilungelo lakhe uMugabe ukuthi athakazelela usuku azalwa ngalo kodwa okubi yikubamba uzulu ngamandla ukuba abhadalele okufunakala edilini lelo elizwekwenzelwa eRhodes Estates Preparatory School esabelweni seMatabeleland South. UChimhete uthi kunje isimo ezibhedlela sibi kakhulu ngoba odokotela bakhalale umsebenzi befuna imali kodwa umongameli ucabanga ukuzikholisela ngokwenza idili elikhulu eMatobo. Omunye wabaphatheke kumikhankaso yokulwela ilungelo loluntu, uMnu. Ostallos Gift Siziba, uthi kubuhlungu kuye ukubona uMugabe esiba ledili elinje engelani lesimo esibi somnotho welizwe. USiziba uthi kumele kube lilanga lokukhala kubontanga bona asebathathelwa ilifa labo bengelakho okokwenza ngenxa yokuswelakala kwemisebenzi. Lamuhla lokhu ubesenzelwa idili ngabe hofisi yakhe, lapho abazizitike ngezifela emlonyeni ngesikhathi ilizwe libhekane lobunzima obehlukeneyo, obubalisa ukuswela imali emabhanga, ukulahlekelwa yimpilo ngemva kwempopoma zamanzi ezilethwe lizulu elilisiqhoto kanye lokuswela ukudla ikakhulu emaphandleni.